Notum sit omnibus tam futuris quam presentibus, quod controversia que orta est inter fratres Clunienses et domnum Bernardum de Malli, qui quasdam possessiones quas diu legitime tenuerant donacione et mera concessione antecessorum ejus, eis calumpniabatur, tali modo ad concordiam perducta est. Siquidem domnus Bernardus, si quid juris habebat in condamina de Coctaney vel in prato quod dicitur Duarum Sororum, vel in qualibet possessione de Malli, quam quolibet justo titulo prescripti fratres ab antecessoribus ejusdem Bernardi adquisierant vel legitime obtinuerant, totum guerpivit ecclesie Cluniacensi, et inde firmam pacem juravit, et quod legitimam garantiam super hiis adversus omnes homines portaret, et nichil de cetero ipse neque heres ejus in omnibus rebus vel possessionibus de Malli, quas ecclesia Cluniacensis legitime possidet, reclamaret. Quod ut laudaret, dedit ei Girinus camerarius triginta quinque solidos Cluniacensium. Inde enim idem Bernardus fidejussores et obsides posuit Cluniacensi ecclesie: domnum Hugonem de Berzi, domnumque Hugonem primogenitum et ejus filium, qui, ob firmitatem hujus concessionis, huic carte apposuit suum sigillum. Actum anno incarnati Verbi millesimo centesimo octogesimo octavo, regnante domno Philippo, Francorum rege. Hujus rei testes sunt: Hugo, capellanus de Berzi, Johannes de Malli prepositus, Petrus Morel et Constancius, frater ejus, Stephanus, prepositus de Salis, Guillelmus de Salis, Amicus Morel, Andreas Charluis, Verrerius, Micholetus Berbeta, Petrus de Burgo Novo. (Trace de sceau.)